《送刘义夫宰祁阳》
宋代·王庭圭

浯溪寒翠拖碧玉，石崖硉矹凌苍霞。次山奇文走霹雳，颜老健笔蟠蛟蛇。

凛如诮杞叱希烈，至今杰立天之涯。公于其间宰民社，切勿但取文辞誇。

当用忠壮出奇节，县妖破胆莫敢哗。官舟连樯泊溪口，符移星火如撒沙。

旧闻俗苦吏嚣恶，端能病政使不嘉。先声入境若元气，顾见槎蘖皆萌芽。

溪中古月溪上石，照公清德无纤瑕。溪流不尽石不老，佳名万古磨不窊。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。